Mei 2020 – NG Kerk Adelaide
2020/05/31 2020/05/31 Paul OdendaalLewer kommentaar
SKRIFLESING: Deut 32: 11 – 12
Die winde van verandering waai strormsterkte oor Suid Afrika en oor die wêreld. Na COVID-19 gaan niks meer dieselfde wees in Suid Afrika of in die wêreld nie. Almal is bang en onseker. Wat gaan van ons word? Wat hou die toekoms in? Ons weet nie eers, hoe gaan dinge volgende week, wat nog van volgende maand lyk?
Natuurkenners sal jou vertel: Arende maak nes baie hoog in die berge. Wanneer hulle hul kuikens wil leer om te vlieg, skop hul doodeenvoudig die kuikens uit die nes. Nadat die kuikens 'n ent geval het, swiep die ma-arend onder haar kuikens in en vang hulle met haar vlerke en dra hulle terug tot in die nes. Die proses word 'n paar keer herhaal totdat die kuikens geleer het om te vlieg.
Die skrywer gebruik die beeld van die arende om te beskryf hoe God met Israel en met ons as Sy kinders doen. Hy verwys dan ook spesifiek na die volk Israel wat God uit Egipte geskop het, weg van die vleispotte van Egipte.
Die Israeliete het in vrees geval. Die Rooi See voor hulle, die vyand agter hulle, broodsgebrek, water tekorte, verdwaal, sonsteek en talle vyandelike volke. Die val uit Egipte was vreesaanjaend.
Maar telkens het Jahweh, onder hulle geswiep en hulle gevang. Elke keer het God hulle gevang. Hy het die Rooi See oopgemaak, Hy het die Egiptenare laat verdrink, Hy het manna en kwartels gestuur en water uit 'n rots. Hy het 'n vuurkolom snags gestuur en 'n wolkkolom in die dag. Hy het vir hulle oorwinning oor vyandelike volke gegee.
Die Here wou vir Israel leer om Sy gehoorsame volk te wees. Daarom het Hy die volk op 'n ompad van 40 jaar deur die woestyn geplaas. Hulle moes leer om Hom as die enigste Heer en God te bely.
Miskien voel dit vir u of ons ook uit die nes geskop word. Die afgelope paar maande het ons baie trauma beleef. Ons het die ergste droogte in 100 jaar gehad. Ons het bek-en-klouseer gehad. Die wolpryse en vleispryse het in duie gestort. Nou het ons by die res van die wêreld aangesluit met COVID-19. Daarmee saam ook al 'n paar bevestigde gevalle van COVID-19 in ons klein dorpie Adelaide. Die wêreldekonomie het in duie gestort. Besighede op Adelaide toegemaak.
Ja, die Here het ons 'n bietjie uit ons nes geskop, want Hy wil vir ons leer, dat geestelike waardes belangriker is as wêreldse sekuriteite. Hy wil ons leer wat die word "afhanklikheid" beteken. Ons was te selfversekerd van ons. Die goeie jare in die boerdery van 2011 tot 2017 het ons te selfversekerd gemaak. God het ons geleer om met minder tevrede te wees. God het vir ons geleer om weer "te gee" en vir mekaar om te gee. Die Here het ons weer geleer om nie te afhanklik van ons planne te wees nie. Ons moet eerder sê D.V. (Deo Volente), as dit die wil van die Here is sal ons dit of dat doen.
Beteken dit dat God ons vergeet het? Allermins! Kom ek verduidelik dit so vir u. Dit is nie God se wil dat daar droogtes, armoede en siektes soos COVID-19 en ander slegte dinge oor ons kom nie. God is 'n immers 'n God van liefde. Hy het dit nie daar gestel nie. Ons lewe in 'n gebroke wêreld as gevolg van die sondeval.
Maar God draai ons nie in watte toe nie. Hy oorbeskerm ons nie. Hy stel ons daaraan bloot, om ons sterker te maak. Daar word vertel dat Koning Henri VII van Engeland as kind nooit bloot gestel is aan kieme nie. Hy het nooit 'n weerstand ontwikkel nie. Hy is toe jonk in sy lewe oorlede van 'n eenvoudige siekte, omdat hy geen weerstand ontwikkel het nie.
Jakobus praat in hoofstuk 1 van beproewinge wat ons soos gelouterde staal sterkmaak. Goud kom uit goud erts wat teen helse temperature verhit word. Daarom stel God ons bloot aan allerlei beproewinge, omdat hy ons sterker wil maak en in die proses iets wil laat leer. Daarom moet ons ook in hierdie tyd van COVID-19 'n leerbare gees hê, om te leer om iets goeds te vat uit hierdie siekte. Johannes Calvyn het gesê ons moet altyd "a teachable mind" hê. Dan kan ons groei in Godsvrug en in geestelike rypheid.
Ja, God skop sy kinders uit die nes, ook in hierdie tyd van COVID-19 om ons iets te leer. Hy stel ons bloot aan die gevaar en die swaar, sodat ons dieper en mees Geesvervulde mense sal wees. Ons vier immers vandag Pinksterfees. Maar Hy sal ons nooit laat val, te pletter teen die grond nie. Hy sal telkens inswiep en ons vang as ons besig is om te val. God skop ons uit ons gemaksones, sodat Hy ons kan leer om te vlieg. Hy wil ons geloofsvlerke sterker maak, sodat ons geloofsvolwasse kan word.
Maar onthou die woorde van die Here Jesus Christus, dat Hy ons nooit sal verlaat nie. Dat Hy al die dae van die wêreld tot die voleindig by ons sal wees.
Hoor wat sê Jesaja 43: 1-2: "Luister, so sê die Here wat jou geskep het, Jakob, wat jou gevorm het, Israel: Moenie bang wees nie, Ek verlos jou, Ek het jou op jou naam geroep, jy is Myne. As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie"
Liewe gemeente, julle is God se verbondskinders. God se beloftes geld vir een en elk van julle. Julle is God se arendskuikens.
Klein kuddetjie van Adelaide, moenie vrees nie. God sal altyd by julle wees. Julle sal op arendsvlerke veilig gedra word. AMEN
2020/05/28 Paul OdendaalLewer kommentaar
2020/05/27 2020/05/27 Paul Odendaal1 Kommentaar
2020/05/26 Paul OdendaalLewer kommentaar
2020/05/25 Paul OdendaalLewer kommentaar
2020/05/24 2020/05/24 Paul OdendaalLewer kommentaar
Is Jesus dan weg, met Sy hemelvaart?
2020/05/21 Paul OdendaalLewer kommentaar
SKRIFLESING: Mat 28: 20
Ek lees die volgende interessante opmerking oor Jesus se hemelvaart. Hy het nederig die wêreld ingekom as 'n buite egtelike baba in 'n krip in 'n stal, maar het die wêreld triomfantelik verlaat met Sy hemelvaart. So anders as baie van die bekendes van ons tyd wat triomfantelik begin en skandalig eindig.
Maar het Jesus ons régtig verlaat? Beteken dit, dat Jesus nie meer "mens" is nie. Het Sy hemelvaart 'n einde gemaak aan Sy "inkarnasie" en Sy vleeswording? Waar is Jesus nou? Wat doen Jesus nou?
Wat belangrik is, is dat 'n mens Jesus nie behoorlik kan verstaan sonder die hemelvaart nie. Ongelukkig is die hemelvaart die "aspoestertjie" en die mees verwaarlooste kerklike feesdag op die Christelike kalender.
Dr Coenie Burger het hieroor deeglik geskryf. Dit sou 'n groot fout wees om te dink, dat Jesus weg is en nou, net in die hemel is. Dit sou so sleg wees soos as 'n afrigter van 'n rugby-span wat op die dag van die wedstryd afwesig sou wees as sy span speel. Hulle sou nie kon staatmaak op sy fisiese nabyheid en morele ondersteuning nie. Hulle sou net kon rugby speel op grond van wat hy hulle geleer het. Maar die span sou maar baie eensaam en alleen die wedstryd moet speel.
Maar hoor wat sê die Bybel in Mat 28: 20: " Leer hulle om alles te onderhou wat Ek julle beveel het, En onthou: Ek is by julle al die dae tot die voleinding van die wêreld." Verder sê Mat 18: 20: "…. want waar twee of drie in My Naam is, daar is Ek by hulle."
Helmuth Thielicke skryf aangrypend oor die hemelvaart van die Here Jesus Christus: " The ascension does not mean that Jesus leaves us; on the contrary, it means that He comes terribly near to us. The boundary between this world and the Beyond which He has been passes on Christmas night, is just being crossed once again and in a new way."
Ons lees dat met die bekering van Paulus, dat die Here Jesus self aan hom verskyn het in persoon en ook aan Annanias wat die Here se boodskap aan Paulus moes bring.
Luke Johnson skryf: " In Acts, the presence of the resurrected Lord is just as strong after the ascension as before; indeed stronger."
Die hemel is nie 'n veraf onwerklike plek nie. Nee, die hemel is net in 'n ander dimensie, baie naby aan ons. Wanneer ons eendag sterf, sal ons wat nou onsienlik is, kan sien met ons nuwe geestelike liggame.
Kom ek verduidelik so aan u. Ons glo aan die twee nature van Christus, naamlik sy Goddelike natuur en sy liggaamlike natuur. Met Kersfees het Christus wat Goddelik is, kom mens word. Met Sy hemelvaart het Sy liggaamlike persoon opgevaar om te sit aan die regterhand van God. In Sy Goddelike natuur is hy egter nog steeds by ons, al is dit onsigbaar. Dit is natuurlik bevrydend. As Jesus net in Sy liggaam by ons was, was dit beperkend. Hy sou hoogstens by 'n paar mense op 'n slag op een plek kon gewees het. Hy sou dan met ander woorde net in Johannesburg kon wees en nie ook by ons hier op Adelaide nie. Die feit dat Hy in sy Godheid by ons is, het die troos dat Hy altyd in alle omstandighede by almal gelyktydig kan wees. Hy kan in Adelaide, Bedford, Johannesburg, Washington, Moskou en op enige plek in die wêreld gelyktydig wees.
Daarom is die Heilige Gees nie 'n "replacement" vir Jesus nie. Die Gees vervang op geen manier vir Jesus nie, maar maak juis vir Jesus "toeganklik" vir ons. Christus is in Sy Godheid by ons en Hy doen Sy werk in ons. Christus werk kragtig in ons.
Maar met Sy hemelvaart het Christus, sy kerk op Pinkster Sondag bymekaar geroep, omdat Christus self "'n gemeenskap van gelowiges" bymekaar geroep het en hulle so vertrou het, dat Hy van die kerk verwag om in "Christus se vlees" teenwoordig te wees in dié wêreld. Peterson het geskryf dat die profete en die apostels almal dele van die Bybel geskryf. Maar Christus het geen boek geskryf nie. Hy het egter die "gemeenskap van gelowiges" gestig. Van hierdie gemeenskap van gelowiges verwag Hy om Sy "vlees" te wees op hierdie aarde.
Daarom moet daar by ons 'n stuk inkarnasie plaasvind. Ons moet as't ware meer menslik word, sodat ons goddelik kan optree. Ons moet as't ware Christus beliggaam of "embody". Mense moet in ons die lewende en opgestane Christus kan raaksien.
Ons moet Christus se vlees op aarde wees. Ons moet Christus se hande, voete, oë en liggaam wees in die wêreld.
In Europa was daar in 'n dorp 'n pragtige begrafplaas met 'n Christusbeeld in die middel van die begrafplaas. Die beeld het uitgestrekte hande gehad. As gevolg van hewige bombardement in die Tweede Wêreldoorlog het die hande afgebreek. Na die oorlog wou die stadsvaders die beeld afbreek. Want hoe lyk 'n Christusbeeld sonder arms nou? Een kerkvader het egter die simboliek raakgesien. Hulle het toe 'n marmerplaat onderaan die Christusbeeld aangebring met die woorde: "Jy is my arms in hierdie wêreld."
Jesus Christus het opgevaar na die Vader. In sy vlees is Hy by die Vader, maar in sy Godheid nog met ons. Daarom moet ons Jesus se "vleeslikheid" sigbaar maak deur sy hande en voete te wees in hierdie wêreld.